
Abstact
Using of military force has to fully comply with the international standards in human rights field so that any harmful operation will be severely punished and any prejudice will be entirely recovered by the victim of abusive or arbitrary measures. Acknowledgement of the rights of civilians during military conflicts, as well as the strict fulfillment of the obligations in charge of the military troops during their interventions, represent indisputable guarantees of the international legal order to be preserved for the sake of humanity.
Protection of the fundamental rights and freedoms of the victims damaged as a result of the military force use has become now more than ever, a real priority for each State interested in maintaining peace and international security, which led to a more solid cooperation at political, legal and military level.
In this background, no illegal or excessive limitation or violation of the rights of the said victims is allowed, being an unjustified interference, subject to judgment and punishment by the relevant bodies having jurisdiction to do so.
1. Dreptul internaţional umanitar şi conceptul de victimă
Problematica drepturilor recunoscute în favoarea victimelor uzului de forţă armată rămâne o chestiune sensibilă, deseori abordată în practica relaţiilor internaţionale. Intervenţiile armate declanşate în mod arbitrar sau discreţionar pot avea consecinţe iremediabile asupra vieţii, integrităţii sau bunurilor, astfel că stabilirea unor reguli de conduită în sarcina beligeranţilor, subsumate principiului supremaţiei dreptului, devine imperativă.
Războiul, cu toate formele sale de manifestare, nu poate fi folosit nici ca mijloc de intimidare a populaţiei civile şi nici ca măsură coercitivă ori represivă. El trebuie să constituie doar ultima cale de rezolvare a conflictelor dintre părţile aflate pe poziţii adverse, circumscrisă obiectivului de minimalizare a pierderilor de vieţi omeneşti, a mutilărilor şi vătămărilor corporale grave, a torturii şi pedepselor inumane sau degradante, de diminuare a pagubelor umane şi materiale şi nu în ultimul rând, un instrument de refacere a ordinii juridice în regiunile afectate. Cu referire la acest aspect, s-a consacrat sintagma de jus ad bellum, expresie a teoriei „războiului drept”, potrivit căreia intervenţia armată trebuie să se fondeze pe o justă cauză, să respecte un raport de proporţionalitate faţă de scopul urmărit şi să se aplice numai ca ultim remediu de instaurare a păcii.
Conflicte recente, precum cele din Afganistan sau din Fâşia Gaza, au făcut înconjurul planetei, stârnind oprobriul mondial şi conducând la intensificarea cooperării interstatale în plan politic, juridic şi militar. Ele nu pot trece neobservate, impunând o coalizare mai fermă din partea liderilor statali, în vederea identificării celor mai adecvate soluţii destinate gestionării situaţiilor de criză şi preîntâmpinării apariţiei de noi victime sau prejudicii.
Formula „magică” pentru rezolvarea „ecuaţiei” nu s-a găsit încă, iar coordonatele contextului geo-politic actual ne întăresc convingerea că obţinerea unei „reţete de succes” nici nu ar fi posibilă în viitorul apropiat.
Perpetuarea conflictelor armate intervenite pe fond religios sau etnic, ori atacurile teroriste petrecute recent, soldate de cele mai multe ori cu decese în rândul civililor, constituie veritabile barometre ale vulnerabilităţii omenirii în faţa unor asemenea atrocităţi. Într-o descriere fidelă a realităţii actuale, George Maior afirma că „statele pot fi (…) mai puternice, datorită tehnologiei şi corelaţiei acesteia cu evoluţiile globalizării, cu cele economice sau militare, dar pot fi în acelaşi timp mai slabe, mai fragile, mai vulnerabile din cauza exact aceloraşi factori”. [1] Tot George Maior opina că „în Uniunea Europeană şi în lumea transatlantică, principiile democraţiei şi ale drepturilor omului au devenit în mod cert, piloni ai ordinii internaţionale. Aici pare să existe şi să progreseze rapid acel consens asupra

conţinutului moralităţii şi justiţiei care există în ordinea internă a statelor.” [2]
Indiferent din ce perspectivă am privi lucrurile, nu putem să nu observăm interesul manifest al puterilor lumii de a-şi consolida arsenalul juridic necesar prezervării stabilităţii şi securităţii, dar şi de a da eficienţă principiului supremaţiei legii în conflictele armate. Animate de dorinţa disciplinării beligeranţilor prin drept, ele depun eforturi constante în vederea elaborării şi aplicării unor legi universale mai eficiente ori perfecţionării normelor juridice deja adoptate. Scopul declarat al acestor demersuri este acela de a asigura o mai bună protecţie a populaţiei necombatante, de a diminua riscurile din teatrele de operaţii, dar şi de a remedia prejudiciile produse în urma violării drepturilor şi libertăţilor fundamentale individuale. Aşa s-a născut dreptul internaţional umanitar, care s-a dezvoltat şi a devenit mai apoi indispensabil în orice mediu conflictual.
Dreptul internaţional umanitar s-a dorit a fi un factor de echilibru al conflictelor armate, un element stabilizator, ce reprezintă astăzi o întrepătrundere armonioasă de principii, axate pe ideea de limitare a abuzurilor ori exceselor, de salvgardare a valorilor inerente fiinţei umane. Pe de altă parte, el joacă un rol esenţial în menţinerea climatului de pace şi ordine mondială, dar şi în restaurarea ordinii juridice, atunci când aceasta este grav încălcată sau ameninţată.
Abordarea sferei de incidenţă a dreptului umanitar nu este nici pe departe epuizată. S-a spus de pildă, despre dreptul umanitar că ar reprezenta un ansamblu de reguli aplicabile în timp de război, având menirea de a proteja persoanele neparticipante la ostilităţi şi de a restricţiona utilizarea mijloacelor şi metodelor de război.[3] Într-o altă teorie, dreptul umanitar a fost privit drept un ansamblu de norme de drept internaţional, de sorginte cutumiară sau convenţională, destinate a reglementa în mod special problemele survenite în situaţii de conflict armat internaţional şi neinternaţional. [4]
În ceea ce ne priveşte, apreciem că dreptul umanitar constituie o ramură de drept de sine stătătoare, compusă din reguli cu caracter coercitiv, ce stabilesc conduita combatanţilor în vreme de război, atât în raporturile cu civilii, cât şi în raporturile cu militarii combatanţi sau necombatanţi, în scopul reducerii pe cât posibil a pierderilor umane şi materiale, precum şi a oricăror efecte colaterale.
Aplicabilitatea dreptului umanitar nu trebuie privită însă în mod restrictiv, având în vedere că nu prevede doar drepturile de care beneficiază civilii sau militarii neparticipanţi la conflictele armate, ci şi drepturile beligeranţilor în derularea operaţiilor militare, prin limitarea mijloacelor excesive de rănire a inamicilor.
În funcţie de obiectul concret de reglementare, în lucrările de specialitate s-a făcut distincţie clară între dreptul războiului sau dreptul de la Haga, care stabileşte drepturile şi obligaţiile beligeranţilor în conducerea acţiunilor militare, şi dreptul umanitar propriu-zis, denumit şi dreptul de la Geneva, înglobând normele privitoare la protecţia victimelor conflictelor armate, a populaţiei şi bunurilor civile, precum şi a organismelor cu atribuţii specifice de monitorizare. [5] Putem concluziona aşadar, că dreptul umanitar cuprinde, atât dispoziţiile de protecţie a civililor, cât şi normele obligatorii în sarcina combatanţilor în timp de război.
Considerăm că, pentru a stabili în ce cazuri se aplică dreptul umanitar, trebuie să înţelegem şi să aprofundăm în egală măsură, conceptul de victimă a uzului de forţă armată, adică beneficiarul protecţiei umanitare asumate de state prin semnarea şi ratificarea unor instrumente juridice specifice ori prin acceptarea unor reguli cutumiare.
Noţiunea de victimă în sine nu poate primi o definiţie unică, fiind susceptibilă de numeroase abordări şi interpretări. Astfel, dacă în sens criminologic, victima este persoana care suferă direct sau indirect de pe urma săvârşirii unei infracţiuni, a unui comportament autovictimal sau ca urmare a producerii unui eveniment natural, în sens juridic, noţiunea capătă o conotaţie mai largă, reprezentând orice persoană vătămată printr-o faptă ilicită.
Abordarea termenului din perspectivă juridică necesită la rândul ei, delimitări conceptuale suplimentare, în funcţie de ramura de drept la care ne raportăm. De pildă, în doctrina penală victima, denumită subiect pasiv al infracţiunii, este persoana fizică sau juridică titulară a valorii sociale ocrotite, vătămată sau periclitată printr-o infracţiune. [6]
O altă semnificaţie primeşte noţiunea în dreptul civil, (de data aceasta în corelaţie cu termenul de prejudiciu), în accepţiunea căruia victima este persoana care suferă de pe urma faptei ilicite comise de o altă persoană ori ca urmare a „faptei” unui animal sau lucru pentru care este ţinută a răspunde o anumită persoană. [7].
O explicitare mai nuanţată apare în dreptul administrativ, potrivit căruia, prin victimă se înţelege orice persoană titulară a unui drept ori a unui interes legitim, vătămată de o autoritate publică printr-un act administrativ sau prin nesoluţionarea în termenul legal a unei cereri. Legiuitorul administrativ precizează în mod expres că sunt asimilate persoanei vătămate şi grupul de persoane fizice, fără personalitate juridică, titular al unor drepturi subiective sau interese legitime private, precum şi organismele sociale care invocă vătămarea prin actul administrativ atacat, fie a unui interes legitim public, fie a drepturilor şi intereselor legitime ale unor persoane fizice determinate. [8]
În materia dreptului european al drepturilor omului, victima poate fi orice persoană fizică, orice organizaţie neguvernamentală, precum şi orice grup de particulari ale căror drepturi fundamentale prevăzute în tratatele sau convenţiile internaţionale au fost încălcate de statele părţi la acele instrumente juridice. În acest domeniu, victimă poate deveni şi un stat prejudiciat prin actele sau faptele comise de alt stat. [9]
O semnificaţie aparte capătă noţiunea de victimă în dreptul internaţional umanitar. În accepţiunea generală, victima reprezintă persoana prejudiciată prin conflictul armat. La o primă vedere, s-ar putea considera că subiectele protecţiei conferite prin normele de drept umanitar ar putea fi doar indivizii, ale căror drepturi sau interese ar fi lezate în urma uzului de forţă armată. Aprofundarea domeniului ne face însă să constatăm că dreptul umanitar îşi găseşte aplicarea, ori de câte ori s-ar aduce atingere unui drept fundamental aparţinând individului sau unei colectivităţi, comunităţi sau grupuri având interese sau scopuri comune.
Ajungem deci, la concluzia că victimele conflictelor armate sunt beneficiarii protecţiei umanitare ale căror drepturi au fost violate, îngrădite sau limitate, fără ca pentru aceasta să existe o justificare rezonabilă. Intră în sfera protecţiei umanitare, prizonierii şi civilii, victimele războiului (răniţi, bolnavi, naufragiaţi, internaţi, strămutaţi, transferaţi, refugiaţi, apatrizi), precum şi personalul unor organizaţii umanitare sau de altă natură (medicală, religioasă, protecţie civilă, etc.).
Trebuie însă să facem distincţie între subiectele protecţiei umanitare în conflictele armate şi subiectele dreptului internaţional umanitar, titulare de drepturi şi obligaţii în sfera relaţiilor internaţionale. Din această ultimă categorie fac parte şi Statele, privite ca subiecte originare ale dreptul umanitar, despre care în literatura de specialitate s-a exprimat opinia că s-ar afla în patru ipoteze distincte: ca părţi la convenţii internaţionale umanitare, ca părţi la conflictele armate, ca nebeligeranţi, neutri, ca Puteri Protectoare [10]. Statelor li se adaugă organizaţiile internaţionale (guvernamentale sau non-guvernamentale), naţiunile ori beligeranţii de facto din conflictele interne, considerate drept subiecte derivate sau secundare ale dreptului internaţional umanitar.
S-a conturat mai nou şi teoria potrivit căreia individul ar avea calitatea de subiect de drept internaţional umanitar, pe considerentul că doar el şi nu statul, ar acţiona în sfera relaţiilor internaţionale. Ne raliem şi noi acestei opinii, prin prisma argumentului că individul, în calitatea sa de reprezentant, angajează statul în raporturile cu alte state, care devine astfel titular de drepturi şi obligaţii şi poartă o răspundere proprie pentru faptele ce îi sunt imputabile.
2. Victimele uzului de forţă armată şi drepturile judiciare
Conflictele armate ale ultimelor decenii au lăsat urme adânci în memoria comunităţii internaţionale, solidarizând statele pacifiste în demersul colectiv de menţinere a armoniei şi securităţii mondiale. Intervenţiile operate în zone aflate în profundă criză, confruntate cu situaţii aproape imposibil de gestionat, constituie dovezi indubitabile ale implicării în opera de implementare a principiului supremaţiei dreptului, ca principal instrument de instaurare a ordinii şi stabilităţii.
Conflictul palestiniano-israelian ori cel purtat în zonele afgane ar fi doar două exemple care nu ne pot lăsa indiferenţi. Dimpotrivă, rămânerea în pasivitate ar conduce la perpetuarea unei stări de fapt ce ar putea degenera, transformând planeta într-un uriaş teatru de război, în care legea ar rămâne doar la stadiul de simplă utopie.
Lipsa unei reacţii ferme din partea comunităţii internaţionale ar fi privită drept o încurajare sau chiar o „legitimare” a actelor şi faptelor prejudiciabile ori susceptibile de a aduce atingere drepturilor şi libertăţilor fundamentale individuale în vreme de război. Participarea la acţiunile iniţiate în vederea stopării veritabilului „măcel” la care sunt supuşi prizonierii ori civilii, victimele războiului ori personalul organizaţiilor din regiunile conflictuale, s-ar putea realiza, nu doar prin implicarea directă în operaţiile militare, ci şi sub alte forme: prin susţinerea demersurilor diplomatice de aplanare a conflictelor, prin acordarea asistenţei umanitare persoanelor aflate în nevoie, prin sprijinul acordat în scopul reconstrucţiei statelor sau teritoriilor distruse total sau parţial, prin contribuţia adusă la crearea unei societăţi democratice, bazată pe principiile statului de drept. Referindu-se la simbioza dintre cele două valori ale societăţii organizate, filosoful portughez Jose Saramago era de părere că „fără democraţie nu există drepturile omului , iar fără drepturile omului nu există democraţie.”
Independent de poziţia adoptată faţă de astfel de conflicte, statele trebuie să îşi axeze politica pe ideea de primordialitate a drepturilor omului şi să răspundă nevoii generale de protecţie a fiinţei umane, atât în condiţii de pace, cât şi în condiţii de război.
În acest context, preocuparea pentru asigurarea garanţiilor necesare protejării victimelor uzului de forţă armată trebuie să primeze. Adoptarea unor reguli clare şi exprese care să guverneze derularea operaţiilor militare, sub aspectul drepturilor şi obligaţiilor ce revin participanţilor ori neparticipanţilor la ostilităţi, constituie şi la ora actuală, o prioritate. De altfel, aşa cum s-a concluzionat şi în literatura de specialitate, esenţa dreptului umanitar este de a proteja indivizii împotriva statului inamic şi autorităţilor beligerante, reglementând relaţii între state, dar conţinând reguli de comportament pentru indivizi (care pot fi pedepsiţi dacă le violează) în beneficiul altor indivizi. [11]
Strict terminologic, dreptul, ca şi prerogativă conferită individului, grupului de indivizi sau statului, este definit, inter alia, ca ceea ce este conform cu legile raţiunii, cu legalitatea socială, cu tradiţiile ori ca ceea ce este autorizat sau permis. [12] Pe cale de consecinţă, el reprezintă un beneficiu acordat titularului său, a cărui nerespectare atrage aplicarea de sancţiuni autorului încălcării.
Optimizarea raportului dintre respectarea drepturilor fundamentale şi necesităţile militare se înscrie în categoria obiectivelor urmărite în derularea oricărui conflict armat, astfel încât cele dintâi să nu sufere îngrădiri excesive sau lipsite de justificare.
Lupta armată nu se poartă haotic ori discreţionar, ci trebuie să se circumscrie unor cerinţe menite a conferi eficienţă preeminenţei dreptului în operaţiile militare. Principii precum cel al inviolabilităţii, (ce impune respectarea vieţii, a integrităţii fizice şi morale, dar şi a atributelor personalităţii), al nediscriminării (fondat pe ideea egalităţii de tratament, fără nici un fel de distincţie fondată pe rasă, sex, naţionalitate, limbă, opinii sau convingeri politice sau religioase, ori pe alte criterii similare) sau cel al securităţii (ce implică dreptul persoanei la libertatea personală şi la siguranţă), sunt doar câteva din exigenţele impuse participanţilor la conflictele armate.
Atingerile aduse drepturilor fundamentale consacrate prin principiile menţionate cu titlu exemplificativ, se impun a fi sever sancţionate şi pe cât posibil, remediate, inclusiv prin mecanismele jurisdicţionale sau nejurisdicţionale de protecţie a dreptului umanitar. Spre deosebire de răspunderea statelor în materia dreptului internaţional public ce poate interveni pentru încălcarea oricărei convenţii sau norme internaţionale, răspunderea statelor pe tărâmul dreptului internaţional umanitar va fi angajată doar pentru violarea unor norme şi legi ale războiului. [13]
Apărarea drepturilor şi libertăţilor fundamentale individuale a preocupat omenirea din cele mai vechi timpuri. Apariţia dreptului internaţional umanitar a făcut posibilă sistematizarea normelor şi principiilor cristalizate de secole, prin crearea cadrului normativ al protecţiei drepturilor omului în timp de război şi al garanţiilor acordate victimelor uzului de forţă armată.
Dreptul la viaţă, dreptul de a nu fi supus torturii, tratamentelor sau pedepselor inumane sau degradante, dreptul de a nu fi supus sclaviei ori muncii forţate, dreptul la libertate şi siguranţă, se bucură de deplină ocrotire în instrumentele juridice internaţionale privitoare la conflictele armate, punându-i astfel la adăpost pe titularii lor de eventualele abuzuri sau violări comise de beligeranţi.
Intangibilitatea şi importanţa unor astfel de drepturi în ierarhia valorilor sociale ale umanităţii se reflectă de altfel, în severitatea sancţiunilor aplicate celor care le vatămă, dar şi în intransigenţa cu care acţionează organismele jurisdicţionale învestite cu cercetarea sesizărilor şi pedepsirea celor găsiţi vinovaţi pentru încălcarea lor. Pe aceeaşi linie de gândire, acţionează şi structurile speciale din cadrul NATO, ONU, UE sau CE, care s-au mobilizat şi coalizat în gestionarea crizelor şi catastrofelor umanitare la care sunt supuse persoanele aflate în stare de necesitate. Ar fi suficient să amintim aici, demersurile întreprinse de Consiliul Europei, prin desfăşurarea în teren a unor acţiuni destinate asigurării protecţiei persoanelor private de libertate, precum şi minorităţilor naţionale, prin intensificarea luptei împotriva rasismului, xenofobiei, anti-semitismului şi intoleranţei, prin cooperarea cu organizaţii de drepturile omului şi instituţii naţionale sau internaţionale de protecţie a libertăţilor fundamentale.
Teatrul de operaţii se confruntă nu de puţine ori, cu situaţii de criză, generatoare de încălcări de drepturi, şi tocmai din acest considerent, reclamă o atenţie sporită şi o monitorizare permanentă din partea factorilor cu competenţe pe linia protecţiei umanitare. Ca orice mediu grevat de conflicte, teritoriul în care se derulează lupta armată, nu este scutit de săvârşirea unor acte sau fapte susceptibile de a atrage responsabilitatea autorilor lor, ceea ce implică cercetarea, urmărirea, judecarea şi condamnarea persoanelor a căror vinovăţie a fost stabilită pe bază de probe certe, în condiţii de contradictorialitate. Soluţionarea cererilor introduse de victimele uzului de forţă armată, ca şi a sesizărilor formulate împotriva acestora, se face în urma desfăşurării unui proces judiciar în care reclamanţii sau cei reclamaţi trebuie să beneficieze de garanţii menite a le proteja drepturile şi interesele legitime. Vorbim aşadar, de drepturi judiciare conferite victimelor uzului de forţă armată, în spiritul principiilor de funcţionare a societăţii organizate, clădită pe pilonii ordinii, dreptăţii şi echităţii.
Drepturile judiciare constituie în fapt, drepturi fundamentale garantate în cadrul şi în legătură cu derularea unui proces.
Părerile exprimate în literatura de specialitate nu au fost unanime în privinţa ariei de cuprindere a drepturilor judiciare, cum nu s-a ajuns la un numitor comun nici pe aspectul criteriilor de clasificare a drepturilor şi libertăţilor fundamentale ale omului. Remarcăm şi diferenţe de ordin terminologic, în sensul că, în vreme ce unii autori utilizează doar sintagma „drepturi judiciare”[14], alţi autori întrebuinţează denumirea de „drepturi şi libertăţi condiţionale judiciare.” [15]
Abordări diferite există şi în privinţa caracterului judiciar al unor drepturi. De pildă, în doctrina juridică a drepturilor omului s-a vehiculat opinia potrivit căreia în sfera drepturilor judiciare intră dreptul la un proces echitabil, garanţiile procesuale ale acuzaţilor şi prezumţia de nevinovăţie, dreptul la neretroactivitatea legii şi la legalitatea infracţiunilor şi a pedepselor, dreptul la un recurs efectiv şi interdicţia abuzului de drept, dreptul la două grade de jurisdicţie în materie penală, dreptul la despăgubiri în caz de eroare judiciară, dreptul de a nu fi judecat sau pedepsit de două ori pentru aceeaşi faptă. [16]
Într-o altă opinie, drepturile judiciare înglobează libertăţile persoanei fizice, precum dreptul la libertate şi siguranţă fizică, dreptul la libertatea de circulaţie şi interdicţia expulzării cetăţenilor, şi drepturile procesuale, cum este dreptul la un proces echitabil. [17]
Prevederi referitoare la drepturile judiciare ale victimelor războiului se regăsesc în mai toate tratatele internaţionale adoptate în sistemul represiv al dreptului umanitar. Cele 4 Convenţii de la Geneva din 1949 cu privire la protecţia victimelor din conflictele armate internaţionale şi Protocolul Adiţional I din 1977 au reglementat o serie de infracţiuni grave al căror grad de pericol social ridicat a impus şi aplicarea unor pedepse extrem de severe celor răspunzători. Prin acest mecanism represiv s-au creat practic premisele unei protecţii mai eficiente a drepturilor judiciare şi a garanţiilor procesuale inerente, al căror corolar este dreptul la o judecată imparţială şi reglementară. Nerespectarea cerinţelor unei judecăţi legale şi imparţiale constituie în sensul actelor normative amintite, drept crime de război, calificate ca atare şi în Protocolul Adiţional nr. I din 1977.
Garanţiile specifice dreptului la un proces echitabil consacrate în convenţiile internaţionale, în practica judiciară şi în doctrina drepturilor omului dobândesc anumite particularităţi în domeniul dreptului umanitar. Potrivit Convenţiilor mai-sus amintite constituie crime de război: executarea fără judecată a civililor care nu au statutul de prizonieri de război, ca şi a spionilor sau membrilor rezistenţei armate, executarea oricăror persoane protejate de convenţiile internaţionale umanitare, dacă acestea au fost condamnate în urma unui proces sumar sau fără acordarea garanţiilor fundamentale privind asigurarea prezenţei obligatorii a inculpatului, componenţa şi imparţialitatea instanţelor de judecată, prezumţia de nevinovăţie, respectarea dreptului la apărare, verificarea probelor, dreptul de a face recurs.
În spiritul aceluiaşi ideal de ocrotire a drepturilor judiciare ale victimelor uzului de forţă armată a fost instituită şi interdicţia aplicării pedepselor colective pentru fapta comisă de o persoană sau de anumite persoane, membre ale unei colectivităţi. O astfel de garanţie decurge din principiul legalităţii pedepselor coroborat cu principiul răspunderii penale individuale, în virtutea cărora nu pot fi sancţionate decât persoanele vinovate de comiterea faptelor imputate şi doar dacă faptele respective sunt incriminate prin lege.
Pe de altă parte, prohibirea pedepselor colective se explică şi prin necesitatea sancţionării unei persoane numai pe baza unei decizii definitive de condamnare pronunţate de un organ judiciar competent, în urma unui proces în care i s-a respectat pe deplin dreptul la apărare şi la prezumţia de nevinovăţie. Interdicţia aplicării pedepselor colective a fost prevăzută iniţial în Regulamentul Convenţiei a IV a de la Haga din 1907 şi ulterior în Convenţia a IV a de la Geneva din 1949. Ea s-a regăsit şi în cuprinsul Proiectului de Cod al Crimelor împotriva Păcii şi Securităţii Omenirii din 1945, transpus într-o manieră mai mult sau mai puţin fidelă, în Statutul Curţii Penale Internaţionale de la Roma din 1998. De altfel, în preambulul Statutului menţionat, ratificat de România prin Legea nr. 111 din 13 martie 2002 [18], se arată că, între obiectivele Curţii, figurează realizarea justiţiei internaţionale, precum şi combaterea crimelor internaţionale.
Tot în sfera crimelor de război prevăzute de Convenţiile de la Geneva se înscriu arestările masive de civili, relele tratamente şi torturi aplicate acestora, aplicarea unor pedepse mai grave decât cea disciplinară prizonierilor evadaţi sau celor care încearcă să evadeze, ori deţinerea ilegală a persoanelor civile de către beligeranţi.
Incriminarea faptelor mai-sus arătate evidenţiază demersurile întreprinse de state în scopul perfecţionării arsenalului juridic şi mecanismelor destinate deplinei garantări a drepturilor judiciare, oferind o dovadă suplimentară a fermităţii cu care omenirea înţelege să răspundă atrocităţilor comise în confruntările armate.
Încălcări grave ale interdicţiei pedepsei colective şi a prezumţiei de nevinovăţie au fost de pildă, înregistrate în cursul anilor 2006-2007, când forţele de ocupaţie israeliene au operat arestări masive ale copiilor palestinieni la West Bank, soldate cu trimiterea în judecată şi condamnarea lor la pedeapsa închisorii de către tribunalele militare israeliene.
Amnesty International lansa în 2009 un apel către administraţia SUA pentru a adopta o poziţie în legătură cu închisorile americane din Afganistan, în privinţa condiţiilor de detenţie, a tehnicilor de interogare şi a drepturilor procesuale, inclusiv din perspectiva drepturilor deţinuţilor de a contesta legalitatea privării lor de libertate şi de a fi audiaţi în mod echitabil de instanţe independente, de a beneficia de asistenţa calificată din partea avocaţilor şi de facilităţile apărării, de a fi puşi deîndată în libertate în situaţia constatării caracterului nelegal al deţinerii lor.
Exigenţele impuse în sarcina beligeranţilor cu privire la respectarea drepturilor judiciare şi a oricăror alte drepturi fundamentale individuale au caracter universal. Aceasta înseamnă că garanţiile judiciare nu vor fi acordate doar victimelor conflictelor internaţionale, ci şi victimelor conflictelor neinternaţionale, aspect statuat prin art. 3 comun al celor patru Convenţii de la Geneva din 1949.
Nu în ultimul rând, protecţia judiciară conferită victimelor conflictelor armate se întregeşte cu principiul cuprins în clauza Martens, care permite aplicarea dreptului internaţional public oricăror situaţii nereglementate pe cale convenţională de dreptul internaţional umanitar. Trimiterea la o astfel de clauză este necesară ori de câte ori se constată inexistenţa unei prevederi exprese sau deficienţa unei dispoziţii umanitare, având rolul de a consolida sistemul de protecţie a drepturilor judiciare garantate în timp de război. Ea a fost pentru prima dată inserată în preambulul Convenţiei de la Haga din 1899, fondându-se pe declaraţia dată de profesorul von Martens în cadrul Conferinţei de Pace de la Haga din acelaşi an, în scopul aplanării disensiunilor legate de statutul civililor înarmaţi împotriva forţelor de ocupaţie. Aplicabilitatea clauzei Martens conflictelor armate actuale, la peste 100 ani de la data consacrării ei, stârneşte ample dispute în mediul internaţional, plasându-i pe poziţii diferite pe teoreticienii sau practicienii din domeniul dreptului umanitar. S-a spus despre clauza Martens că reprezintă „un liant între normele pozitive ale dreptului internaţional al conflictelor armate şi dreptul natural”, o formă de exprimare a conştiinţei publice, ce contribuie la îmbogăţirea dreptului conflictelor armate şi permite tuturor statelor să participe la dezvoltarea lui. [19]
Indiferent cum l-am privi, principiul cuprins în clauza Martens desăvârşeşte beneficiile conferite prin dreptul umanitar, pe care le completează şi le reafirmă.
În loc de concluzii
În lumina celor mai-sus arătate, putem conchide că respectarea drepturilor judiciare ale victimelor uzului de forţă armată rămâne o necesitate mereu actuală, dar şi un obiectiv prioritar al statelor preocupate de ocrotirea drepturilor omului şi de salvgardarea valorilor democratice într-un context geopolitic aflat în continuă transformare. Funcţionalitatea sau ineficienţa sistemului preventiv şi represiv conceput în scopul limitării încălcărilor de drepturi se vor reflecta atât în numărul de victime ale conflictelor armate, cât şi în efectele suferite în urma ingerinţelor nejustificate, excesive sau disproporţionate de care se vor face vinovaţi beligeranţii.
BIBLIOGRAFIE
1. G.C. Maior, Incertitudine. Gândire strategică şi relaţii internaţionale în secolul XXI, RAO International Publishing Company, Bucureşti, 2009, p. 18
2. G.C. Maior, op. cit., p. 234
3. I. Dragoman, Protecţia juridică a drepturilor omului, Editura Fundaţiei România de Mâine, Bucureşti, 2008, p. 203
4. I. Cloşcă, I. Suceavă, Tratat de Drept Internaţional Umanitar, ARDU, Bucureşti, p. 14
5. N. Lupulescu, Drept umanitar, Editura C.H. Beck, Bucureşti, 2009, p. 9-10
6. în acest sens, a se vedea şi C. Mitrache, Drept penal român, Partea generală, ediţia a IV a revăzută şi adăugită, Casa de Editură şi Presă Şansa S.R.L., Bucureşti, 2000, p. 89
7. C. Stătescu, C. Bîrsan, Drept civil. Teoria generală a obligaţiilor, Editura All Educational, Bucureşti, 1998, p. 146
8. vezi art. 2, alin.1, lit. a din Legea nr. 554/2004 a contenciosului administrativ, publicată în M. Of. nr. 1154/07.12.2004, cu modificările şi completările ulterioare
9. O definiţie implicită a noţiunii de victimă, în art. 33 şi 34 din C.E.D.O. din 1950
10. În acest sens, N. Lupulescu, op. cit., p.41
11. I. Dragoman, op. cit., p. 201
12. http://dexonline.ro/definitie/drept
13. D. Coman, V. Ponta, Răspunderea în dreptul internaţional umanitar, Editura Universul Juridic, Bucureşti, 2010, p. 20
14. I. Dragoman, Dreptul european al drepturilor omului, Editura Fundaţiei România de Mâine, Bucureşti, 2009, p. 134
15. I. Olteanu, Drept european al drepturilor omului. Vol. I, Drept material european al drepturilor omului, Ed. a IV a, Editura Fundaţiei România de Mâine, Bucureşti, 2007, p. 154
16. I. Dragoman, Drept european al drepturilor omului, op. cit., p. 140-153
17. I. Olteanu, op. cit., p.154-181
18. Legea nr. 111/2002 a fost publicată în M. Of. al României nr. 211/28.03.2002
19. R.Ticehurst, The Martens Clause and the Laws of Armed Conflict, International Review of the Red Cross no. 317, p.125-134
[bookmark: _GoBack]
